钦定古今图书集成/明伦汇编/氏族典/第058卷 > 徐庭筠
## 钦定古今图书集成/明伦汇编/氏族典/第058卷 > 徐庭筠

按《宋史徐中行传》：中行子庭筠，童丱有志行，事父兄
孝友天至，居丧毁甚，既免丧，犹不忍娶者十馀年。秦
桧当国，科场尚谀佞，试题闻中兴歌颂，庭筠叹曰：“‘今
日岂歌颂时耶’？疏其未足为中兴者五。见者尤之，庭
筠曰：‘吾欲不妄语，而敢欺君乎’！”有诏：举人尝五上春
官者，予岳祠，庭筠适应格，所亲咸劝之，庭筠曰：“吾尝
草封事，谓岳庙冗禄无用，既心非之，可躬蹈耶？”其学
以诚敬为主，居无惰容，喜无戏言，不事缘饰，不苟臧
否。尤袤为守，闻其名，遣书礼之。一日，巾车历访旧游，
徜徉几月，感微疾归，端坐瞑目而逝，年八十有五。